

VLADA REPUBLIKE HRVATSKE

Zagreb, 13. rujna 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
|  **Predlagatelj:** | Ministarstvo gospodarstva |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** |  Prijedlog odluke o davanju državnih jamstava u korist Hrvatske banke za obnovu i razvitak i/ili drugih poslovnih banaka u zemlji i/ili inozemstvu za avansne uplate kupca Algoma Central Corporation, Canada društvu 3. MAJ Brodogradilište d.d., Rijeka i za garanciju za garantni period za praćenje dovršetka broda Nov. 527 |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

*PRIJEDLOG*

Na temelju članka 111. stavka 1. Zakona o proračunu („Narodne novine“, broj 144/21.), a u vezi s člankom 53. Zakona o izvršavanju Državnog proračuna Republike Hrvatske za 2024. godinu („Narodne novine“, broj 149/23.), Vlada Republike Hrvatske je na sjednici održanoj \_\_\_\_\_\_\_\_\_\_\_ 2024. donijela

**O D L U K U**

**o davanju državnih jamstava u korist Hrvatske banke za obnovu i razvitak i/ili drugih poslovnih banaka u zemlji i/ili inozemstvu za avansne uplate kupca Algoma Central Corporation, Canada društvu 3. MAJ Brodogradilište d.d., Rijeka i za garanciju za garantni period za praćenje dovršetka broda Nov. 527**

**I.**

Ovlašćuje se Ministarstvo financija da u ime Vlade Republike Hrvatske izda, a ministar financija potpiše ispravu o davanju državnih jamstava:

a) za osiguranje izdavanja izravnih i/ili neizravnih bankarskih garancija u korist Hrvatske banke za obnovu i razvitak i/ili drugih poslovnih banaka u zemlji i/ili inozemstvu (u daljnjem tekstu: Banka) za avansne uplate kupca Algoma Central Corporation Canada (u daljnjem tekstu: Kupac) društvu 3. MAJ Brodogradilište d.d., Rijeka (u daljnjem tekstu: Društvo) za praćenje dovršetka broda Nov. 527 u iznosu od 14.000.000,00 eura, uvećano za troškove, kamate i naknadu i

b) za osiguranje garantnih radova u iznosu od 5.000.000,00 USD.

**II.**

Ministarstvo financija izdat će državna jamstva iz točke I. ove Odluke nakon ispunjenja sljedećih uvjeta:

- dobivanja suglasnosti Nadzornog odbora Društva za realizaciju Ugovora o gradnji broda Nov. 527

- sklapanja ugovora između Ministarstva financija, Ministarstva gospodarstva i Društva kojim će se utvrditi sve obveze i instrumenti osiguranja u korist Republike Hrvatske.

**III.**

Zadužuje se Hrvatska brodogradnja - Jadranbrod d.d., Zagreb da temeljem Ugovora o obavljanju stručnih poslova iz područja brodograđevne industrije sklopljenog s Ministarstvom gospodarstva, izvještava nadležno Ministarstvo gospodarstva o gradnji predmetnog broda, uključujući praćenje gotovosti i ostvarenje troškova predmetnog broda te namjensku potrošnju sredstava za brod Nov. 527, na način da prati novčani tijek svih sredstava koje Društvo isplaćuje za potrebe gradnje broda Nov. 527, te izvještaje mjesečno dostavlja Ministarstvu gospodarstva i Ministarstvu financija.

**IV.**

Zadužuje se Banka da vrati državno jamstvo iz točke I. podtočka a) ove Odluke na isporuci broda. Založno pravo u korist Republike Hrvatske na brodu Nov. 527 briše se isključivo nakon povrata državnog jamstva iz točke I. podtočke a) ove Odluke, odnosno postupak brisovnog očitovanja će se pokrenuti nakon povrata državnog jamstva.

Zadužuje se Banka da vrati državno jamstvo iz točke I. podtočke b) po isteku garantnog perioda.

**V.**

Jamstvo iz točke I. podtočke a) ove Odluke izdaje se isključivo u korist Banke za osiguranje avansnih uplata Kupca prema Društvu do isporuke broda, odnosno do raskidnog roka Ugovora o gradnji broda Nov. 527, 15. ožujka 2025.

Jamstvo iz točke I. podtočke b) ove Odluke izdaje se isključivo u korist Banke za osiguranje garantnih radova u garantnom periodu, odnosno do 1. rujna 2026.

Avansne uplate Kupca osigurane državnim jamstvom iz točke I. podtočke a) ove Odluke mogu se koristiti isključivo u svrhu financiranja radnji Društva potrebnih za završetak gradnje broda Nov. 527.

**VI.**

Zadužuje se Ministarstvo gospodarstva da u roku od dva mjeseca od dana donošenja ove Odluke izradi sveobuhvatan plan provedbe sanacije koncesijskog područja društva 3. MAJ Brodogradilište d.d. u cilju reorganizacije, rentabilnog poslovanja i nastavka brodograđevne djelatnosti te plan dostavi Vladi Republike Hrvatske na usvajanje.

Zadužuju se Ministarstvo gospodarstva i Ministarstvo financija da, po usvajanju plana iz stavka 1. ove točke, o istome izvijesti nadležno tijelo Europske komisije.

**VII.**

Zadužuje se Ministarstvo gospodarstva da u suradnji s Ministarstvom financija osigura provedbu ove Odluke.

**VIII.**

Ova Odluka stupa na snagu danom donošenja.

Klasa:

Urbroj:

Zagreb, \_\_\_\_\_\_\_ 2024. godine

PREDSJEDNIK

 mr. sc. Andrej Plenković

**OBRAZLOŽENJE**

Ovom odlukom ovlašćuje se Ministarstvo financija da u ime Vlade Republike Hrvatske izda ispravu o davanju državnih jamstava u iznosu u korist Hrvatske banke za obnovu i razvitak i/ili drugih poslovnih banaka u zemlji i/ili inozemstvu za avansne uplate Kupca Algoma Central Corporation Canada ( u daljnjem tekstu: Kupac) društvu 3. MAJ Brodogradilište d.d., Rijeka (u daljnjem tekstu: Društvo) za praćenje dovršetka broda Nov. 527 u iznosu od 14.000.000,00 EUR uvećano za troškove, kamate i naknadu i za osiguranje garantnih radova u iznosu od 5.000.000,00 USD.

Društvo je s Kupcem usuglasilo nove uvjete dovršetka broda Nov. 527. Prema tome će Kupac financirati praćenje dovršetka gradnje broda, dok Društvo treba ishoditi avansne garancije od strane Hrvatske banke za obnovu i razvitak, kao i garanciju za garantni period.

Novi rok isporuke broda je 15. veljače 2025. godine, a raskidni rok novog ugovora 15. ožujka 2025. godine. Garantni garancija za garantni period je do 1. rujna 2026. godine.

Nadalje, u cilju usklađivanja s pravilima o državnim potporama, ovom Odlukom zadužuje se Ministarstvo gospodarstva da u roku od dva mjeseca od dana donošenja ove Odluke izradi sveobuhvatan plan provedbe sanacije koncesijskog područja društva 3. MAJ Brodogradilište d.d. u cilju reorganizacije, rentabilnog poslovanja i nastavka brodograđevne djelatnosti te plan dostavi Vladi Republike Hrvatske na usvajanje. Po usvajanju tog plana, Ministarstvo gospodarstva i Ministarstvo financija će o istom izvijestiti nadležna tijela Europske komisije.

Vlada Republike Hrvatske ovom Odlukom nastavlja aktivnosti na tragu umanjenja gubitka na predmetnoj novogradnji i umanjenja štete za Državni proračun Republike Hrvatske kao i zadržavanja brodograđevne djelatnosti na području Rijeke te se stoga predlaže njezino donošenje.